Suryavarman I (Khmer: សូរ្យវរ្ម័នទី១) was van 1006 tot 1050 koning van die Khmer-ryk. Hy het die mag van koning Udayadityavarman I afgeneem deur sy leërs omstreeks 1002 te verslaan. Ná ’n uitgerekte oorlog teen Udayadityavarman se toekomstige opvolger, Jayaviravarman, het Suryavarman I in 1010 die allleenmag oorgeneem. Hy was ’n Mahayana-Boeddhis wat ook die groeiende Theravada-Boeddhisme in die Khmer-ryk verdra het. Suryavarman het omstreeks 1012 diplomatieke betrekking met die Chola-dinastie van Suid-Indië aangeknoop en blykbaar die magtige Chola-keiser se hulp gevra teen die Tambralinga-koninkryk. Nadat Tambralinga daarvan uitgevind het, het hulle die Srivijaya-koning se hulp gevra. Dit het daartoe gelei dat Chola en Srivijiya slaags geraak het. Die daaropvolgende oorlog het geëindig met ’n oorwinning vir Chola en die Khmer-ryk en groot verliese vir die ander kant. Suryavarman se bewind het sowat 40 jaar geduur en hy het ’n groot deel daarvan bestee om dit te verdedig. Hy het ook in dié tyd sy ryk uitgebrei. Al was hy ’n Boeddhis, het hy mense ook toegelaat om Hindoeïsme te beoefen.